KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2024. március 20-i ülésére)

Tárgy: 
KISKŐRÖS VÁROS KÖRNYEZETVÉDELMI PROGRAMJA 2024 – 2028
A környezet védelmének célja a környezet igénybevételének, terhelésének és szennyezésének csökkentése, károsodásának megelőzése, a károsodott környezet javítása, helyreállítása. 
A környezet védelmének általános szabályairól szóló 1995. évi LIII. törvény 46. §. (1) bekezdés b) pontja alapján a települési önkormányzat a környezet védelme érdekében, e törvényben meghatározott szempontok figyelembevételével környezetvédelmi programot köteles kidolgozni, melyet a Képviselő-testület hagy jóvá.
A környezetvédelmi program feladata Kiskőrös közigazgatási területén a környezetet érintő problémák feltárása és azok megoldása, figyelemmel a helyi természeti- és környezeti adottságokra, az emberi egészség védelmére, az életminőség környezeti feltételeinek javítására.
A település környezetvédelmi programját az országos és területi környezetvédelmi programokkal a település rendezési tervével összhangban és a környezeti elemek összességének és egységének védelmére kiterjedően kell megalkotni.
A környezetvédelmi program elemeinek összeállítása során kiemelt figyelmet kap a megelőzés, környezettudatos életmód és a felnövő generációk környezettudatos nevelése.
A környezetvédelmi programnak ki kell terjednie a zaj- és rezgésvédelemre; a légszennyezettség csökkentésére; zöldfelületgazdálkodásra; környezet és közterületek tisztaságára; az ivóvízellátásra; csapadékvíz-gazdálkodásra; kommunális szennyvízkezelésre; településihulladék-gazdálkodásra, elhagyott hulladék felszámolására; energiagazdálkodásra; közlekedés és szállításszervezésre; rendkívüli környezetveszélyeztetés elhárítására, környezetkárosodás csökkentésére.
Agócs Gábor környezetmérnök által összeállított környezetvédelmi program tartalmazza az országos és regionális szinten prioritásnak tekintett környezeti, valamint a helyi szinten legfontosabbnak tekintett problémák kezelésére megfogalmazott intézkedéseket.
A fentiek alapján javasolom, hogy a Képviselő-testület Kiskőrös Város környezetvédelmi programját a határozat-tervezet mellékletében foglaltak szerint fogadja el.

Kiskőrös, 2024. március 11.



Domonyi László sk.




   polgármester
Határozat-tervezet

Kiskőrös Város Önkormányzatának Képviselő testülete a környezet védelmének általános szabályairól szóló 1995. évi LIII. törvény 46. §. (1) bekezdés b) pontja alapján a Nemzeti Környezetvédelmi Programmal valamint Kiskőrös Város Településrendezési Tervével (Helyi Építési Szabályzat, Szerkezeti Terv, Szabályozási Terv) összhangban, a helyi környezeti problémák számbavételével, a határozat-tervezet mellékletében foglaltak szerint jóváhagyja Kiskőrös Város 2024-2028 időszakra vonatkozó Környezetvédelmi Programját.

